b'\n_START_ARTICLE_\nSn\xc3\xb8mannen\n_START_SECTION_\nHandling\n_START_PARAGRAPH_\nBoken handler om Harry Hole, som oppdager en merkelig sammenheng mellom oppsiktsvekkende mange forsvinningssaker de siste ti \xc3\xa5rene. Fellestrekkene er at de er gifte kvinner med barn, og at de alle har forsvunnet p\xc3\xa5 senh\xc3\xb8sten - akkurat rundt \xc3\xa5rets f\xc3\xb8rste sn\xc3\xb8fall. Sammen med sin nye kompanjong i politiet, Katrine Bratt, kommer Harry p\xc3\xa5 sporet av en seriemorder som dreper kvinner og lager sn\xc3\xb8menn._NEWLINE_I tillegg handler boken om Harrys forhold til hans store kj\xc3\xa6rlighet; Rakel, og hennes s\xc3\xb8nn; Oleg, samt hennes nye kj\xc3\xa6reste, legen Mathias Lund-Helgesen. _NEWLINE_Handlingen i Sn\xc3\xb8mannen er lagt til Oslo og Bergen. Ogs\xc3\xa5 i denne boken bruker Nesb\xc3\xb8 flere lenker tilbake til tidligere saker om Harry Hole. Eksempelvis nevnes stedsnavnet \xc2\xabToowoomba\xc2\xbb flere ganger b\xc3\xa5de i Flaggermusmannen og Sn\xc3\xb8mannen.\n_START_SECTION_\nFilmatisering\n_START_PARAGRAPH_\nFilmatiseringen av boken har v\xc3\xa6rt et tema omtrent siden den kom ut. Etter mye om og men gav Jo Nesb\xc3\xb8 til slutt etter og solgte rettighetene til filmatiseringen til produksjonsselskapet Working Title. Det l\xc3\xa5 lenge i kortene at stjerneregiss\xc3\xb8r Martin Scorsese skulle st\xc3\xa5 for regien etter Nesb\xc3\xb8s eget \xc3\xb8nske. Han ble annonsert offisielt som regiss\xc3\xb8r, men ga fra seg oppgaven. Han ble imidlertid sittende som eksekutiv produsent for filmen. Filmens regi gikk til slutt til svenske Tomas Alfredson som slo gjennom i Hollywood med spionthrilleren Tinker Tailor Soldier Spy (ogs\xc3\xa5 produsert av Working Title). Filminnspillingen startet i Oslo i januar 2016, og rollen som Harry Hole spilles av tysk-irske Michael Fassbender._NEWLINE_Filmen hadde premiere fredag 13. oktober 2017.'